Okresná prokuratúra Martin 
Vajanského nám. 1, 036 80 Martin 1 	

Sp. zn. : 1 Pv 172/14/5506	Martin, 22.7.2014
EEČ : 2-40-212-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Martin
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
Obsahom zmieru je:
a.	Peňažná suma určená na všeobecne prospešné účely: 160,00 € 
b.	Suma odovzdaná štátu na peňažnú pomoc obetiam trestnej činnosti: 160,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Odbor kriminalnej policie - vyšetrovania pod spisovou značkou ORP-193/2-VYS-MT-2014.
dňa 12.02.2014 viedol ako vodič nákladné motorové vozidlo zn. Nissan Cabstar, ev. č. XXXXX po miestnej komunikácii v obci Turček v smere od Dolného Turčeka na smer Horný Turček, pričom keď sa nachádzal pri odbočke k futbalovému ihrisku, tak sa nesprával disciplinovane a nevenoval sa plne vedeniu vozidla a sledovaniu situácie v cestnej premávke, v dôsledku čoho zachytil pravým spätným zrkadlom chodkyňu XXXXX, nar. XXXXX, trvale bytom XXXXX, ktorá išla po pravej strane cesty v smere od Dolného Turčeka na smer Horný Turček a to tak, že jej spätné zrkadlo vozidla zn. Nissan Cabstar narazilo do temena hlavy a padla na zem, následekom čoho chodkyňa XXXXX pri dopravnej nehode utrpela tržnú ranu v záhlavovej oblasti hlavy, otras mozgu ľahkého stupňa a odtrhnutie kĺbneho výbežku ľavej ramennej kosti, zranenia, ktoré si podľa odborného vyjadrenia vyžadujú vystavenie práceneschopnosti v trvaní 8 týždňov, pričom doba liečenia uvedených poranení predstavuje 10 až 12 týždňov,

Odôvodnenie: 
Uznesením povereného príslušníka Okresného dopravného inšpektorátu XXXXX pod ČVS: ORP-22/DI-MT-2014 z 07.03.2014 bolo podľa § 199 ods. 1 Tr. poriadku začaté trestné stíhanie a zároveň podľa § 206 ods. 1 Tr. por. aj vznesené obvinenie XXXXX, nar. XXXXX pre prečin ublíženia na zdraví podľa § 158 Trestného zákona, ktorého sa mala dopustiť na tom skutkovom základe, ako je uvedené vo výrokovej časti tohto uznesenia.

Neskôr, v priebehu konania, následkom ustálenia zranení poškodenej a určení potrebnej dĺžky práceneschopnosti a liečenia, došlo k zmene právnej kvalifikácii skutku na prečin ublíženia na zdraví podľa § 157 ods. 1, ods. 2 Tr. zákona. 

Podľa § 220 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Po preskúmaní predmetného spisového materiálu som zistil, že obvinený sa ku skutku, ktorý sa mu kladie za vinu priznal, a po poučení o možnosti uzavretia zmieru, vyjadril s týmto alternatívnym spôsobom ukončenia trestného stíhania súhlas.
 
Poškodená taktiež vyslovila svoj súhlas k mediáci. 

Keďže v danej veci boli splnené podmienky pre prípadné uzavretie zmieru medzi obvineným a poškodenou, keďže v predmetnej veci ide o trestný čin, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Tr. por., predložil som spisový materiál probačnému a mediačnému úradníkovi Okresného súdu XXXXX za účelom vykonania zmierovacieho konania.  

Obvinený a poškodená uzavreli dňa 18.07.2014 pred probačným a mediačným úradníkom na Okresnom súde Martin, zmier. V rámci zmierovacieho konania obvinený vyhlásil, že spáchal skutok, pre ktorý je stíhaný, a taktiež odstránil vzniknutú škodu a vykonal aj ďalšie úkony smerujúce k náhrade škody tým, že nahlásil celú udalosť príslušnej poisťovni za účelom náhrady škody poškodenej. Poškodená rovnako vyhlásila, že súhlasí s tým, aby jej nároky boli uhradené prostredníctvom povinného zmluvného poistenia zodpovednosti za škodu spôsobenú prevádzakou tuzemského mot. vozidla. Taktiež vyhlásila, že dodržaním dohody su jej nároky v súvislosti s náhradou škody a inej ujmy v celom rozsahu uspokojené. 

Obvinený aj poškodená so zmierom výslovne súhlasili a zhodne prehlásili, že zmier uzavreli slobodne, vážne, zrozumiteľne a určito, na znak čoho dohodu o zmieri podpísali.

Obvinený taktiež zložil na účet Okresnej prokuratúry Martin peňažnú sumu vo výške 160,- €, určenú na všeobecne prospešné účely, pričom celá suma je určená štátu na peňažnú pomoc obetiam trestnej činnosti. Zloženú sumu považujem za primeraná závažnosti spáchaného trestného činu.

Obvinený nemá v registri trestov žiadny záznam.

Vyhodnotením všetkých vykonaných dôkazov a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery, postoj k spáchanej trestnej činnosti, som dospel k záveru, že takýto spôsob rozhodnutia je dostačujúci. 

Na základe uvedených skutočností som rozhodol tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu sťažnosť nie je prípustná. 

JUDr. Marián Ťažiar
prokurátor